Plaasmoorde lei tot mosie van wantroue teen polisieministerNathi Nhleko. Foto: Werner Beukes/SAPA Ernst Roets, adjunk uitvoerende hoof van AfriForum, het gesê die mosie van wantroue spruit uit die Suid-Afrikaanse Polisiediens (SAPD) se onvermoë en onbereidwilligheid om plaasmoorde hok te slaan. Meer as 30 plaasmoorde is al sedert die begin van 2015 gepleeg, het Roets gesê. “AfriForum het al verskeie pogings aangewend om hierdie saak met die minister te bespreek, maar dit het telkens op dowe ore geval.” Volgens Roets spruit die mosie van wantroue ook uit die feit dat die departement weier om jaarliks statistieke oor plaasmoorde uit te reik, die snedige kommentaar wat deur senior amptenare in die departement van polisie gemaak word teenoor diegene wat vir die prioriteitshantering van plaasmoorde vra en die departement se weiering om moontlike oplossings vir die krisis met burgerlike instellings te bespreek. “Dan is daar natuurlik ook die feit dat verskeie unieke misdade al deur die polisie hoog op die agenda geplaas is, terwyl plaasmoorde nie as belangrik genoeg geag word om as prioriteitsaak gehanteer te word nie,” het Roets gesê. AfriForum sal die mosie van wantroue indien, tesame met ŉ kranslegging wat voor Nhleko se kantoor gehou sal word om die slagoffers van plaasmoorde te gedenk.